Dr Peter Ochs isch zu Läbziite stark aagfindet worde vo konservative, hüfig undemokratische Kreis in dr Schwiizer Gsellschaft. Das isch noch dr Restauration so schlimm gsi, ass zwei vo siine Söhn, dr Eduard im Johr 1818 und dr Georg Friedrich im Johr druf dr Familename vo ihrem Urgrossvater, His, agnoh hai. Im Ochs siini demokratischi Überzüügig isch diefer gange as die vo vilne vo siine Kritiker. Die Helvetisch Verfassig isch de Schwiizer zwar ufzwunge worde, aber das isch uf e Druck vo de Franzose bassiert. Dr Ochs het in siim Verfassigsentwurf zwar es System vo indiräkter Demokratii vorgseh, aber die Verfassig hät sölle im ene Volksentscheid agnoh wärde und die Passage isch vom Philippe Antoine Merlin, eme Mitgliid vom französische Direktorium, gstriche worde. Es isch au dr Merlin gsi, wo d Wichdikeit vom exekutive Direktorium gsterkt het uf Chöste vo de legislative Versammlige.[9] Wil aber dr Ochs die Helvetisch Republik doch mit dere Verfassig usgrüeft het und denn au no vom französische Regierigskommissär Jean-Jacques Rapinat zum Mitgliid vom Direktorium ernennt worden isch,[10] isch er vo mängge Schwiizer as Landesverröter agluegt worde. Dr Ochs sälber und siini Mitstriiter hai sich as Patriote gseh, wo s Wohl vo dr Heimet in ufklärerische Reforme gseh hai und undemokratischi, aristokratischi Regimes in dr Schwiiz hai welle abschaffe.